Гуауи гуфIэгъуи зэпыщIащ  

Япэ пычыгъуэ

Урыс-Кавказ зауэр екIуэкIт. Шапсыгъ зауэлI гупышхуэм я дзэпщ Къуаджэбердыкъуэ Мыхьэмэт шапсыгъхэм я щхьэхуитыныгъэр ихъумэу а зауэм шыщхьэмыгъазэу хэтт, Къуаджэбердыкъуэ Мыхьэмэт жаIэ щхьэкIэ, пэжыр Хъуэжэ Берд и къуэ Мыхьэмэтщ. Ауэ езы шапсыгъхэм апхуэдэу щыжаIэкIэ, дэри абы дыкъытекIынкъым.

Мыхьэмэт шыпхъуибл иIэт, ауэ къуэш зыри иIэтэкъым. КIыхьлIыхь хъуа зауэм къримыгъашэурэ и къэшэгъуи блэкIат. "Ди дэлъху закъуэм къимышауэ…" жаIэурэ и шыпхъуиблри яхудэмыкIуэу дэст.

Щымыхъужым и адэжь Берд гузавэри, Мыхьэмэт и ныбжьэгъу щIалэхэр къриджащ:

—Лъэпкъыншэу сыкъэнэнкIэ шынагъуэщ. Фи ныбжьэгъум къишэну унафэ зэрыхуэсщIыр схужефIэ!Адэм и унафэр Мыхьэмэт жраIащ:

—Мы зауэ гуащIэм сыкъыхэкIыу дыуэ фыз къызэрысшэнур? Сэ си натIэм илъыр зыми ищIэкъым. Хэтхэ япхъу фызабэу дунейм къытезнэу насыпыншэ сщIынур?—жиIэу щимыдэм, ныбжьэгъухэри, шыпхъухэри, и анэри къыпэуващ, къимышэнкIэ Iэмал имыIэу жаIэри. Апхуэдэу щыхъум езыри зыщIэгупсысыкIыжри, " шыпхъухэри сэ къэзмышауэ дэкIуэн щамыдэкIэ, абыхэм я насыпми селъэпэуэнкъым, адэ-анэри арэзы сщIымэ нэхъыфIщ", жиIэри арэзы хъуащ икIи жиIащ Шапсыгъым пщащэу исым Къазий Хьэнифэ къазэрыхихыр. Къазий Хьэнифэр хэт жыпIэмэ, зи дахагъымкIи, зи IущагъымкIи, зи цIыхубзыфIагъымкIиШапсыгъыр дэнэ къэна, адыгэ хэку псом щыцIэрыIуэ пщащэт. ХьэIусыпэ зрату Шапсыгъым исыр зыхузэпещэр Хьэнифэт. Ауэ езым зыми дэкIуэн идэтэкъым. Псоми жэуапу яритыр зыт: "Бийр уи щIыналъэм ихужи, итIанэ фыз къэшэным яужь ихьэ".